En aquesta primera presentació del cicle de jornades "PINSAP 2014" s'ha donat veu als diversos departaments i actors del territori perquè expliquin com apliquen la salut en totes les polítiques públiques i presentin els actius en salut presents a la Catalunya Central.
La Catalunya Central ha acollit aquest dijous dia 26 de juny, al Món Sant Benet, la primera de les jornades del cicle "PINSAP 2014", l'instrument de governança que vincula tot el Govern i que estableix la Llei 18/2009, de 22 d'octubre, amb l'objectiu d'assolir els propòsits de millora i protecció de la salut de la forma més equitativa i eficient possible.
L'acte, que ha comptat amb la presència de més d'un centenar d'assistents, ha estat inaugurat pel doctor Oriol Morera, gerent de la Regió Sanitària de la Catalunya Central, CatSalut, el qual ha donat la benvinguda als assistents i ha introduït la Jornada.
La presentació del PINSAP ha anat a càrrec de la doctora Carme Cabezas, subdirectora de Promoció de la Salut.
Durant l'exposició ha remarcat que la salut està influïda per nombrosos determinants, molts dels quals es troben fora del sistema sanitari.
Tot seguit, en la primera part, la senyora Imma Cervós, directora del Servei Regional a la Catalunya Central de l'ASPCAT, ha moderat la taula rodona "PINSAP, la salut en totes les polítiques", en què s'ha donat veu als directors dels serveis territorials dels diversos departaments de la Generalitat presents al territori (Salut, Cultura, Territori i Sostenibilitat, Ensenyament, Empresa i Ocupació) i als regidors de Sanitat i Benestar i Família dels ajuntaments de Manresa i Vic per tal de conèixer que s'està fent des dels diferents departaments i regidories de la Catalunya Central en la matèria.
En aquesta primera taula, i en el seu paper d'agents promotors i coresponsables de la salut de la població, els directors territorials i regidors han constatat que s'està iniciant un procés gradual de foment de la intersectorialitat en el disseny i en la pràctica d'iniciatives sobre determinats col·lectius de la salut.
En aquest context, alguns dels temes que s'han debatut han estat l'impuls a la salut comunitària mitjançant el desenvolupament d'intervencions comunitàries, els beneficis de la cultura en la salut, els criteris determinants de la salut que s'utilitzen a l'hora d'elaborar els plans urbanístics o els beneficis del treball conjunt i col·laboratiu entre Salut i Ensenyament en programes del tipus "Salut i escola".
A continuació, la segona part de l'acte ha consistit en la taula rodona "Actius en salut a la Catalunya Central", en la qual s'han revisat les fortaleses amb què compta en aquest camp el territori a partir de la premissa que el 80% dels determinants de la salut es troben fora del sistema sanitari i que, per tant, la salut es crea en el context de la quotidianitat.
A partir d'aquesta idea inicial, un primer bloc d'actuacions desenvolupades a la Catalunya Central en aplicació del PINSAP ha tractat de les experiències, algunes de ben innovadores, en salut mental, per passar, a continuació, a fer incidència, en un segon bloc, a un dels eixos principals d'actuació del PINSAP, el que potencia els projectes de salut comunitària, en relació amb el qual s'han presentat algunes experiències de compromís amb la comunitat com ara la xarxa ASACO, Nits de Qualitat (un model d'intervenció d'oci nocturn), o bé les experiències de la Fundació SHE.
En darrer terme, aquesta taula rodona ha comptat amb la participació destacada de Francesc Mauri, l'home del temps de TV3, el qual ha debatut amb el director general de la Fundació Alícia, senyor Toni Massanés, la relació entre la salut i l'entorn, els quals han arribat a la conclusió que tot el que succeeix en l'entorn afecta directament la salut.
L'acte l'ha clos la participació del delegat del Govern a la Catalunya Central, el senyor Juli Gendrau, el qual ha remarcat que la Jornada ha resultat de gran interès, com ha evidenciat el nombrós públic assistent, format tant per professionals de diversos àmbits relacionats amb la salut com per sectors de població amb afany de conèixer les experiències desenvolupades al territori a partir de l'impuls del PINSAP.